**גיל נפתלי (גילי) ורמוט** (נולד ב-5 באוגוסט 1985) הוא כדורגלן עבר ישראלי ששיחק בעמדת הקשר ההתקפי. כיום משמש כפרשן כדורגל בערוצי ספורט 1.

קריירה
------

ורמוט במדי מכבי חיפה, 2016
ורמוט נולד בקריית ים ליעקב ורמוט, יליד פולין, ולחיה לבית גרמן, ילידת הארץ ממוצא פולני. ורמוט סיים לימודיו בבית הספר "רודמן" בעיר הולדתו, והחל לשחק כדורגל במחלקת הנוער של הפועל חיפה. כשעלה לקבוצה הבוגרת היה שותף לעלייתה לליגת העל בעונת 2003/2004, לאחר שסיימה במקום הראשון בליגה הלאומית. במחזור הראשון של עונת 2004/2005 ערך את הופעת הבכורה שלו בליגת העל, כשפתח בהרכב בהפסד 1–2 לבני יהודה תל אביב. ב-1 בספטמבר 2004 כבש את שערו הראשון בליגת העל, בהפסד 1–2 להפועל באר שבע, ובסך הכל כבש חמישה שערי ליגה בעונה זו, בנוסף לשני בישולים, אך בסופה ירדה הקבוצה בחזרה לליגה הלאומית.

### הפועל תל אביב והמעברים לאירופה

ב-23 ביוני 2005 חתם ורמוט לשלוש שנים בהפועל תל אביב. ב-7 באוגוסט 2005 ערך את הופעת הבכורה שלו במועדון, כשהחליף את ברוך דגו בדקה ה-63 למשחק מול בית"ר ירושלים בגביע הטוטו, בו ניצחה קבוצתו 4–1. ב-3 בדצמבר 2005 כבש את שערו הראשון בהפועל תל אביב, בניצחון 4–0 על בני יהודה. היה זה שערו היחיד בעונת 2005/2006, בנוסף לשישה בישולים, ובסופה זכה עם הקבוצה בגביע המדינה, לאחר ניצחון על בני יהודה במשחק הגמר. ב-24 באוגוסט 2006 כבש ורמוט את שערו הראשון במסגרות האירופאיות, בניצחון 3–0 על דומז'אלה הסלובנית במסגרת גביע אופ"א. בעונה זו עבר עם הפועל תל אביב את שלב הבתים של המפעל בזכות ניצחון חוץ על פריז סן-ז'רמן, אך הקבוצה הודחה בשלב 32 האחרונות על ידי גלאזגו ריינג'רס. בליגה רשם ארבעה שערים ובישול אחד בעונת 2006/2007, ובסופה זכה עם הקבוצה בגביע שני ברציפות, לאחר ניצחון על הפועל אשקלון במשחק הגמר.

ביוני 2007 עבר ורמוט לקבוצת הצמרת הבלגית גנט. ב-21 ביולי 2007 ערך את הופעת הבכורה שלו במועדון, במשחק מול אולבורג הדנית במסגרת גביע האינטרטוטו. במחזור הראשון של ליגת העל הבלגית כבש את שער הבכורה שלו במועדון, בניצחון 4–1 על מוסקרון. ורמוט הוסיף שני שערים במסגרת הגביע הבלגי והגיע עם הקבוצה למעמד הגמר, בו הפסידה לאנדרלכט. בסך הכל ערך ורמוט 27 הופעות בכל המסגרות במדי גנט, אך לא הצליח להתבלט במדי הקבוצה, ובליגה סיים את העונה עם שער אחד ובישול אחד. לאחר עונה בודדת בגנט, שב להפועל תל אביב ב-28 ביולי 2008‏. בעונת 2008/2009 כבש ורמוט שני שערים ובישל עוד שבעה, ובסופה סיימה הפועל תל אביב במקום השני בטבלה, כסגניתה של האלופה מכבי חיפה.

בעונת 2009/2010 הפך ורמוט לאחד משחקני המפתח בקבוצה, ובמשחקים בהם נעדר הקפטן ואליד באדיר הוא שימש כקפטן הקבוצה. בשל משחקו האטרקטיבי הוצג על ידי הכרוז במשחקי הבית כ"מאסטרו". במשחקי הליגה האירופית בישל את כל שלושת השערים של הפועל מול גטבורג בשוודיה ואת השער במשחק הגומלין, הביא לבעיטת עונשין מ-11 מטר וכבש את שער הניצחון במשחק החוץ מול הקבוצה הצ'כית טפליצה. בשלב הבתים של המפעל בישל את שער הניצחון הדרמטי מול סלטיק הסקוטית, כבש את השער הרביעי ובישל את החמישי במשחק הבית מול ראפיד וינה (משחק שהסתיים בתוצאה 5–1) והוסיף שער ובישול במשחק החוץ באוסטריה (3–0). בנוסף בישל את שער הניצחון שכבש סמואל יבואה במשחק נגד המבורג שהתקיים באצטדיון בלומפילד, שער שהעניק לקבוצה את המקום הראשון בשלב הבתים. בתום עונה זו זכה ורמוט בדאבל יחד עם הפועל תל אביב, ואף כבש צמד בגמר הגביע מול בני יהודה ואת השער הראשון במשחק האליפות של קבוצתו באצטדיון טדי. ורמוט, אשר כבש באותה עונה 9 שערים ובישל 17 (שיא בישולים בליגה הישראלית הבכירה), נבחר ברוב קולות לכדורגלן העונה בישראל, וזכה בפרס שחקן העונה מטעם ההתאחדות לכדורגל בישראל. בעונת 2010/2011 העפיל עם הקבוצה לשלב הבתים של ליגת האלופות, כבש חמישה שערים בליגה, בנוסף לשישה בישולים, וזכה עמה בפעם השנייה ברציפות בגביע המדינה, לאחר ניצחון על מכבי חיפה במשחק הגמר.

ביוני 2011 חתם ורמוט בשורות פ.צ. קייזרסלאוטרן הגרמנית, יחד עם חברו מהפועל תל אביב איתי שכטר. ב-24 בספטמבר 2011 ערך את הופעת הבכורה שלו בבונדסליגה, כשנכנס כמחליף במשחק מול וולפסבורג. ורמוט לא זכה לדקות משחק רבות ובינואר 2012 עבר לקבוצת דה חראפסחאפ ההולנדית בהשאלה. כבר במשחקו הראשון בליגה ההולנדית, כבש ורמוט שער בכורה בהפסד של קבוצתו לפ.ס.וו. איינדהובן, ואת העונה בליגת העל ההולנדית סיים ורמוט עם שני שערים ושלושה בישולים. בתום העונה הקבוצה ירדה לליגה ההולנדית השנייה, בדומה לקייזסלאוטרן שירדה בלעדיו לליגה הגרמנית השנייה. בתחילת העונה שלאחר מכן שותף בשני משחקים במסגרת הבונדסליגה השנייה במדי קייזסלאוטרן, אך ביקש לעזוב את המועדון.

ב-2 בספטמבר 2012 חזר ורמוט לישראל, וחתם לחמש שנים בקבוצתו הקודמת, הפועל תל אביב. בשלב הבתים של הליגה האירופית, בישל ורמוט לעומר דמארי את שער השוויון מול אקדמיקה בדקה ה-92. במחזור ה-12 בליגה כבש ורמוט את שער הניצחון מול מ.ס אשדוד בדקה ה-82, אך שבוע לאחר מכן נפצע ובעקבות כך לא שיחק מדצמבר 2012 ועד לתום העונה.

בתחילת עונת 2013/2014 התאושש ורמוט מפציעתו וחזר להרכב הפועל תל אביב. בעקבות פרישתו של ואליד באדיר, מונה ורמוט לקפטן הקבוצה בצוותא עם שי אבוטבול. ורמוט כבש שמונה שערי ליגה בעונה זו, כולל שערו הראשון אי פעם בדרבי של תל אביב (בבעיטת עונשין מ-11 מטר במשחק בו ניצחה קבוצתו 3–1), והוסיף שישה בישולים.

ב-16 ביוני 2014 חתם ורמוט על חוזה חדש לחמש שנים בהפועל תל אביב. בחציה הראשון של עונת 2014/2015 כבש ורמוט ארבעה שערים בכל המסגרות, אך הקבוצה נקלעה לתחתית הטבלה. ב-2 בפברואר 2015 ערך את משחקו האחרון בהפועל תל אביב, בהפסד 0–2 למכבי תל אביב בדרבי. בסך הכל שיחק ורמוט שמונה עונות בהפועל תל אביב, בשלוש קדנציות שונות בהן זכה באליפות ובארבעה גביעים, ובמדיה ערך 215 הופעות בליגת העל, בהן כבש 33 שערים. ורמוט בישל 56 שערים במדי הפועל תל אביב, והוא מדורג במקום השלישי בטבלת שיאני הבישולים של המועדון בכל הזמנים.

### מכבי תל אביב ומכבי חיפה

למחרת הדרבי שהיה למשחקו האחרון בהפועל תל אביב עבר ורמוט למכבי תל אביב, בה חתם על חוזה ל-3.5 עונות. על רקע היריבות העירונית, נחשב מעברו של ורמוט לאחד המעברים המדוברים ביותר בכדורגל הישראלי. עד תום העונה ערך ורמוט רק ארבע הופעות במדי מכבי תל אביב בכל המסגרות, לאחר שנפצע במשחק גביע המדינה מול עירוני קריית שמונה ונעדר מהמגרשים לתקופה ממושכת. בתחילת עונת 2015/2016 העפיל עם מכבי תל אביב לשלב הבתים של ליגת האלופות ושיחק במדיה במפעל.

בפברואר 2016 שוחרר ורמוט ממכבי תל אביב ללא תמורה לאחר שביקש לעזוב את הקבוצה משלא היה מרוצה ממעמדו ומכמות המשחקים שבהם שותף וחתם במכבי חיפה על חוזה לעונה וחצי. כבר במשחק הבכורה מול מכבי פתח תקווה כבש ורמוט את שערו הראשון במדי הקבוצה. ורמוט כבש שער נגד בני יהודה בשלב רבע הגמר של גביע המדינה והיה שותף לזכייה של חיפה בגביע לאחר שגברה במשחק הגמר על קבוצתו הקודמת, מכבי תל אביב. בתחילת עונת 2016/2017, בהיעדרם של הקפטן דקל קינן וקפטן המשנה אייל משומר, ענד ורמוט את סרט הקפטן במספר משחקים. בעונה זו ערך 32 הופעות וכבש שישה שערי ליגה, בנוסף לשלושה בישולים, והקבוצה סיימה במקום השישי בטבלה. בתחילת עונת 2017/2018 התערער מעמדו של ורמוט בקבוצה, אשר נקלעה לתחתית הטבלה. הוא לא הרבה לפתוח בהרכב, ועד חלון ההעברות של ינואר רשם לזכותו שער אחד ושני בישולים.

### החזרה להפועל חיפה

ב-29 בינואר 2018 חזר ורמוט לקבוצת נעוריו הפועל חיפה, וחתם לשנה וחצי במועדון. ורמוט הצטרף לקבוצה שהתחילה את העונה בצורה טובה, ובסופה העפיל עמה לפלייאוף העליון, וזכה עמה בגביע המדינה כאשר שיחק 116 דקות במשחק הגמר מול בית"ר ירושלים. היה זה הגביע השביעי בו זכה ורמוט (במדי ארבע קבוצות שונות), ובכך שבר את שיאם של יוסף מרימוביץ' ושייע גלזר שזכו בשישה גביעים, והפך לשיאן הזכיות הישראלי בגביע המדינה.

בעונת 2018/2019 כבש ורמוט שני שערי ליגה, והוסיף ארבעה בישולים.

ב-30 בדצמבר 2020 הכריז על פרישה ממשחק פעיל.

### נבחרת ישראל

ורמוט רשם עשר הופעות במדי נבחרת הנערים של ישראל, בהן כבש שלושה שערים, ו-14 הופעות במדי נבחרת הנוער, בהן כבש שבעה שערים.

ב-5 בספטמבר 2003, כשהיה בן 18, ערך ורמוט את הופעת הבכורה שלו בנבחרת הצעירה של ישראל, במשחק מול הנבחרת הצעירה של סלובניה. ורמוט הופיע 12 פעמים במדי הנבחרת הצעירה, וכבש במדיה שער אחד, במשחק מול הנבחרת הצעירה של קפריסין.

ב-28 במרץ 2009 ערך ורמוט את הופעת הבכורה שלו בנבחרת הבוגרת, במשחק מול נבחרת יוון במסגרת מוקדמות מונדיאל 2010. ורמוט שיחק באופן קבוע במדי הנבחרת גם במוקדמות יורו 2012, אך במשחקי מוקדמות מונדיאל 2014 שותף בשלושה משחקים בלבד.

ב-1 ביוני 2014 כבש ורמוט את שער הבכורה שלו בנבחרת ישראל, במשחק ידידות שנערך ביוסטון מול נבחרת הונדורס, בו ניצחה ישראל 4–2. את שערו הראשון במשחק רשמי כבש ב-16 בנובמבר 2014, בניצחון 3–0 על בוסניה והרצגובינה באצטדיון סמי עופר, במסגרת מוקדמות יורו 2016.

### לאחר הפרישה

ב-30 באוגוסט 2022 מונה למנהל מקצועי של הפועל רמת גן. ב-17 בדצמבר 2023 סיים את תפקידו.

משמש כאחד מפרשני הכדורגל של גוף השידור הטלוויזיוני צ'רלטון.

תארים
-----

הפועל תל אביב
* אליפות: 2009/2010
* גביע המדינה: 2005/2006, 2006/2007, 2009/2010, 2010/2011

מכבי תל אביב
* אליפות: 2014/2015
* גביע המדינה: 2014/2015

מכבי חיפה
* גביע המדינה: 2015/2016

הפועל חיפה
* גביע המדינה: 2017/2018
* אלוף האלופים: 2018

תארים אישיים
* כדורגלן העונה בישראל: 2009/2010
* שחקן העונה מטעם ההתאחדות לכדורגל בישראל: 2009/2010
* מלך הבישולים בליגת העל: 2009/2010 (17 בישולים)

קישורים חיצוניים
----------------

ויקישיתוף מדיה וקבצים בנושא **גילי ורמוט** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

הערות שוליים
------------

1. ↑  תומר גנור, גיל ורמוט חתם לשלוש שנים בהפועל ת"א, באתר ynet, 23 ביוני 2005
2. ↑  רותם גרוסמן, ורמוט סיכם בגנט ויעזוב את הפועל ת"א, באתר ynet, 4 ביוני 2007
3. ↑  עמית גולדשטיין‏, הגעת לגיל, באתר וואלה!‏, 3 במאי 2010
4. ↑  רון עמיקם, אני אנווט: גילי ורמוט צריך להוביל את הפועל ת"א, באתר nrg‏, 5 בנובמבר 2009
5. ↑  יופ ציוני ואסף מרגלית, עכשיו זה סופי: גילי ורמוט חוזר להפועל תל אביב, באתר ONE, ‏ 28 ביולי 2008
6. ↑  97 שחקנים קבעו: ורמוט הוא שחקן העונה, באתר nrg, באתר nrg מעריב, ‏ 15 במאי 2010
7. ↑  גיל ורמוט שחקן העונה, איתן תבריזי השופט המצטיין, באתר ההתאחדות לכדורגל בישראל, 12 באוגוסט 2010
8. ↑  Vermouth joins Kaiserslautern, באתר Sky Sports, ‏ 28 ביוני 2011
9. ↑  נדב צנציפר, ורמוט חתם בדה חראפשחאפ עד לתום העונה, באתר ynet, 29 בינואר 2012
10. ↑  שירי אלג'ם, ‏גילי ורמוט שב להפועל: אין כמו לחזור הביתה, באתר ONE‏, 2 בספטמבר 2012
11. ↑  עמית גולדשטיין‏, הפועל תל אביב: ורמוט האריך את חוזהו בחמש עונות, באתר וואלה!‏, 25 במאי 2014
12. ↑  נדב צנציפר, חשיפה: ורמוט חתם ל-3.5 שנים במכבי ת"א, באתר ynet, 3 בפברואר 2015
13. ↑  שלמה מן, המתנשפים, באתר העין השביעית, 8 בפברואר 2015
14. ↑  דורון בן דור, ‏ורמוט: באתי באיחור, לא היה לי טוב במכבי ת"א, באתר ONE‏, 4 בפברואר 2016
15. ↑  איציק יצחקי‏, גילי ורמוט חתם בהפועל חיפה לשנה וחצי, באתר וואלה!‏, 29 בינואר 2018
16. ↑  דורון בן דור, ‏המפעל שלו: ורמוט שיאן הזכיות בגביע המדינה, באתר ONE‏, 9 במאי 2018
17. ↑  אתר למנויים בלבד עירד צפריר, סגור לי ת'פינה/גילי ורמוט: "אם לא היו לוחצים עליי לעבור, הייתי מסיים את הקריירה בהפועל ת"א", באתר הארץ, 11 במאי 2018
18. ↑  תומר חבז, ‏גילי ורמוט סיים את דרכו בהפועל רמת גן, באתר ONE‏, 18 בדצמבר 2023

| כדורגלן העונה בישראל |
| --- |
| 

|  |
| --- |
| 1960: לבקוביץ' • 1961: לבקוביץ' • 1962: מתניה • 1963: טיש & חודורוב • 1964: שפיגלר • 1965: ח. לוין • 1966: רוזנטל & שפיגלר • 1968: נומה • 1969: רוזנטל • 1970: שפיגלר • 1971: שפיגלר • 1972: גינדין • 1973: רוזן • 1974: עות'מאן • 1975: בנימין • 1976: מלמיליאן • 1977: טופולנסקי • 1978: מכנס • 1979: אבי כהן • 1980: ויסוקר • 1981: סיני • 1982: מכנס • 1983: מכנס • 1984: אוחנה • 1985: סלקטר • 1986: רן • 1987: מלמיליאן • 1988: אלי כהן • 1989: קלינגר • 1990: סיני • 1991: נ. לוין & בנין • 1992: אבי כהן (הירושלמי) • 1993: חרזי • 1994: ברקוביץ' • 1995: רביבו • 1996: רביבו • 1997: אוחנה • 1998: אבוקסיס • 1999: רוסו • 2000: אלימלך • 2001: בניון • 2002: רוסו • 2003: דגו • 2004: דוידוביץ' • 2005: טל • 2006: בוקולי • 2007: זנדברג • 2008: אלברמן • 2009: אניימה • 2010: ורמוט • 2011: רפאלוב • 2012: סבע • 2013: עטר • 2014: זהבי • 2015: זהבי • 2016: ברדה • 2017: ויטור • 2018: ממן • 2019: מיכה • 2020: גלזר • 2021: ג'וש כהן • 2022: אצילי • 2023: אצילי |

 |